ครม.อนุมัติแก้พรบ.ร่วมทุน
ที่ประชุมครม.ไฟเขียวพ.ร.บ.ร่วมทุนฯฉบับใหม่ ลดความซ้ำซ้อน-สร้างความชัดเจนขั้นตอนร่วมทุน
29 มี.ค. 2555

ที่ประชุมครม.ไฟเขียวพ.ร.บ.ร่วมทุนฯฉบับใหม่ ลดความซ้ำซ้อน-สร้างความชัดเจนขั้นตอนร่วมทุน 
นายวรวิทย์ จำปีรัตน์ ผอ.สำนักงบประมาณ เปิดเผยว่า ที่ประชุมคณะรัฐมนตรี (ครม.) เมื่อวันที่ 29 มี.ค. มีมติเห็นชอบร่างพ.ร.บ.การให้เอกชนร่วมทุนในกิจการของรัฐ พ.ศ....โดยร่างพ.ร.บ.ดังกล่าวไม่มีการเปลี่ยนแปลงวงเงินในโครงการร่วมทุนระหว่างรัฐบาลที่กำหนด โดยยังกำหนดวงเงินโครงการร่วมทุนตั้งแต่ 1 พันล้านบาทเช่นเดิม 
อย่างไรก็ตาม มีการปรับปรุงขั้นตอนการดำเนินโครงการเพื่อคัดเลือกเอกชนเข้าร่วมทุนลงทุนในกิจการของรัฐอย่างชัดเจนและลดความซ้ำซ้อน โดยกำหนดไว้ในร่างมาตรา 31-41 ของพ.ร.บ.ดังกล่าว 
นายภักดีหาญส์ หิมะทองคำ รองโฆษกประจำสำนักนายกรัฐมนตรี กล่าวว่า สาระสำคัญของร่างพ.ร.บ.ร่วมทุนฯ กำหนดห้ามมิให้คณะกรรมการนโยบายการให้เอกชนร่วมลงทุนในกิจการของรัฐ เป็นกรรมการ ผู้มีอำนาจลงนาม ที่ปรึกษา หรือถือหุ้นเกิน 0.5% ในบริษัทเอกชนที่คณะกรรมการอนุมัติหลักการให้ร่วมทุนกับรัฐ เป็นเวลา 2 ปี 
พร้อมกันนั้น มีการกำหนดให้รัฐมนตรีเจ้าของสังกัดเสนอกรอบนโยบายให้เอกชนร่วมลงทุนในกิจการของรัฐต่อคณะกรรมการฯในระยะเวลาที่กำหนด เพื่อเป็นข้อมูลประกอบการจัดทำแผนยุทธศาสตร์ต่อไป ซึ่งกรอบนโยบายที่กระทรวงเสนอต้องกำหนดลักษณะโครงการ และลำดับความสำคัญของโครงการที่ให้เอกชนร่วมทุน
นอกจากนี้ ร่างพ.ร.บ.กำหนดให้มีการจัดตั้งกองทุนส่งเสริมการให้เอกชนเข้าร่วมลงทุนในกิจการของรัฐในกระทรวงการคลัง เพือสนับสนุนการจัดทำแผนยุทธศาสตร์เพื่อสนับสนุนหน่วยงานรัฐในการเสนอโครงการที่สอดคล้องกับแผนยุทธศาสตร์และการจัดทำผลการศึกษาและวิเคราะห์โครงการ และค่าจ้างที่ปรึกษา